A Bizottság 2233/92/EGK rendelete

(1992. július 31.)

az Azori-szigeteken a tejelő állomány fenntartásához nyújtott egyedi támogatás alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel egyes mezőgazdasági termékekre vonatkozóan az Azori-szigetek és Madeira javára hozott egyedi intézkedésekről szóló, 1992. június 15-i 1600/92/EGK tanácsi rendeletre [1] és különösen annak 24. cikke (6) bekezdésére,

tekintettel a legutóbb a 2205/90/EGK rendelettel [2] módosított, a közös agrárpolitika céljaira alkalmazandó elszámolási egység értékéről és átváltási arányokról szóló, 1985. június 11-i 1676/85/EGK tanácsi rendeletre [3] és különösen annak 12. cikkére,

mivel az 1600/92/EGK rendelet 24. cikkének (4) bekezdése a legfeljebb 78000 jószágból álló tejelő állományok fenntartásához egyedi éves támogatás biztosításáról rendelkezik;

mivel a kérelmek ellenőrzésének megkönnyítése céljából az érintett tagállamnak meg kell tennie a szükséges intézkedéseket annak érdekében, hogy a szóban forgó támogatást a megállapítottaktól eltérő célra ne használhassák fel, és mivel rendelkezés írja elő, hogy a Bizottság munkatársait tájékoztatni kell arról, hogy a rendszer megfelelően működik-e;

mivel az 1600/92/EGK rendelettel bevezetett rendszer 1992. július 1-jén lépett hatályba; mivel a részletes alkalmazási szabályoknak ugyanezen a napon kell hatályba lépniük;

mivel az e rendeletben előírt intézkedések összhangban állnak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

(1) Az 1600/92/EGK rendelet 24. cikkével összhangban a termelők kérelem benyújtásával tejelő állományaik fenntartásához egyedi éves támogatást igényelhetnek.

(2) A tehenenként 80 ECU összegű támogatás átváltása a támogatási kérelem benyújtása szerinti hónap első napján érvényes mezőgazdasági átváltási árfolyammal történik.

(3) Ahhoz, hogy jogosultak legyenek a támogatásra, a termelőknek az illetékes hatóságok számára kielégítő módon tanúsítaniuk kell, hogy a kérelem benyújtásának napján az irányításuk alatt álló gazdaságokból tejet és tejtermékeket adnak le.

Ezenkívül a támogatás biztosításához a kedvezményezett vállalja, hogy:

- a kérelem benyújtásának napját követő 12 hónapon át tejet és tejtermékeket fog leadni,

- 12 hónapig fenntartja a gazdaságában tartott tejelő teheneknek azt a számát, amelyre vonatkozólag a támogatási kérelmet benyújtotta.

2. cikk

Portugália minden szükséges intézkedést megtesz annak érdekében, hogy:

a) a támogatást legfeljebb 78000 tehén után adják;

b) a kérelmek benyújtására minden évben egy egyszeri határidőt jelöljenek ki;

c) a kérelmekben feltüntetett tehenek számának folyamatos ellenőrzésére vonatkozó részletes szabályokat megalkossák;

d) egyéb részletes szabályokat állapítsanak meg, beleértve olyanokat, amelyek biztosítják, hogy támogatásban kizárólag a tejtermelő gazdálkodók részesüljenek.

3. cikk

(1) Amennyiben az ellenőrzések nyomán megállapítást nyer, hogy a támogatásra jogosult jószágok tényleges száma kisebb annál, mint amelyre támogatási kérelmeket nyújtottak be, úgy – a (2), (3) és (4) bekezdés sérelme nélkül – támogatást nem fizetnek.

(2) Amennyiben a jószágok számában beálló csökkenés az állomány életére kiható természeti körülményeknek tulajdonítható, úgy a támogatás nyújtására a támogatásra ténylegesen jogosult jószágok száma alapján kerül sor azzal a feltétellel, hogy a kedvezményezett a kérdéses eseményt követő 10 napon belül írásban értesítette az illetékes hatóságot e körülményekről.

(3) A termelők változatlanul jogosultak a támogatásra az arra ténylegesen jogosult jószágok száma alapján, ha a 2. cikkben megállapított kötelezettségvállalásnak vis maior következtében nem tudtak eleget tenni. A termelők a kérdéses eseményt követő 10 napon belül értesítetik az illetékes hatóságot e körülményekről.

(4) A (2) és (3) bekezdésben említettektől eltérő esetekben, amennyiben a támogatásra ténylegesen jogosult jószágok száma és azok bejelentett száma közötti különbség kisebb, mint 5 %, vagy legfeljebb 1 db – ha a bejelentett jószágok száma 20 vagy annál kevesebb –, a támogatás kifizetésére a támogatásra jogosult jószágok száma alapján, azonban 20 %-kal csökkentett összegben kerül sor, feltéve, hogy az illetékes hatóság véleménye szerint nem szándékosan vagy súlyos gondatlanság nyomán benyújtott hamis nyilatkozatról van szó.

(5) A jogtalanul kifizetett támogatást a tagállam által megállapított, a támogatás kifizetésének napjától annak visszafizetéséig terjedő időszakra számított kamattal együtt hajtják be.

(6) Az (1) bekezdés alkalmazása esetén – amennyiben az illetékes hatóság azt állapítja meg, hogy szándékosan vagy súlyos gondatlanság nyomán benyújtott hamis nyilatkozatról van szó – a szóban forgó termelő e megállapítás időpontjától számított 12 hónapig nem jogosult támogatásra.

4. cikk

Portugália a 2. cikk értelmében hozott intézkedésekről – a bevezetett ellenőrzési rendszert is beleértve – e rendelet hatálybalépését követő három hónapon belül értesíti a Bizottság munkatársait.

5. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 1992. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. július 31-én.

a Bizottság részéről

Ray Mac Sharry

a Bizottság tagja

[1] HL L 173., 1992.6.27., 1. o.

[2] HL L 164., 1985.6.24., 1. o.

[3] HL L 201., 1990.7.31., 9. o.

--------------------------------------------------